***“Contra o mediodía, chegamos á beira da fraga de “Crespo” do capitán Nemo; tratábase dunha concentración de algas impresionantes, duns trinta metros de alto, que ondeaban na espesura líquida a modo de xigantescos salgueiros. Fixándome na ollada de Conseil, que se percibía por detrás do portelo do seu escafandro, crin albiscar, como un reflexo dos meus propios trazos, o marabillado que estaba con esta visita.”*** *As viaxes fantásticas de Jules Verne*



As algas son organismos eucariotas e autótrofos. Poden ser unicelulares, como as diatomeas, ou pluricelulares. Neste último caso todas as células da alga terán unha forma e un funcionamento similar polo que non forman tecidos.

Agochadas baixo as augas, as algas teñen un papel fundamental na produción de osíxeno e na eliminación do dióxido de carbono. Nas zonas nas que os océanos acadan máis profundidade as algas unicelulares viven na superficie, xa que precisan da luz solar para facer a fotosíntese, formando o [fitoplacton](http://cienciateruel.blogspot.com.es/2012/12/la-importancia-del-fitoplancton.html). Nas zonas costeiras as algas pluricelulares tapizan os fondos mariños ata a profundidade que alcanza a luz, proporcionando alimento ao resto dos organismos mariños.

Galicia ten unha enorme diversidade de algas mariñas que se clasifican segundo a súa cor en:



**Algas verdes**

Deben a súa cor á clorofila pero, igual que sucede coas plantas verdes, iso non significa que este sexa o único pigmento que posúen. Os pigmentos fotosintéticos presentes nun organismo poden observarse mediante unha técnica chamada cromatografía. (Como facer unha [cromatografía en papel](https://drive.google.com/open?id=0B8lNbQW76fJ5SVRFTXUzRG41U00) sen demasiado material. [Comproba o resultado](http://files.biologiaprimercurso.webnode.es/200000014-2eb722fb1a/PIGMENTOS2.JPG))

Hai dous xéneros de algas verdes que son moi frecuentes nas costas galegas:

[](https://youtu.be/JVX-AC3bqVs)

* Codium. Con talos cilíndricos. O exemplar que tan atentamente mira o peixe é o *Codium tomentosum.*
* UIva, a leituga de mar. Como moitas outras algas pódese [comer](http://algasdegalicia.blogspot.com.es/2007/12/as-algas-e-os-seus-usos-alimentacion.html).



**Algas vermellas**

A cor débese a que predomina un [pigmento](https://gl.wikipedia.org/wiki/Ficoeritrina) de cor vermella. Son o grupo máis diverso de algas no Atlántico aínda que normalmente non acadan grandes tamaños. As menos aparentes aparecen tapizando as rochas, son as [algas incrustantes](http://www.asturnatura.com/especie/lithophyllum-tortuosum.html). Algunhas algas vermellas frecuentes en Galicia son:

|  |  |  |  |
| --- | --- | --- | --- |
| * Musgo de irlanda. *Chondrus crispus*. | Musgo de irlanda | * Gelidium. |  |



**Algas pardas**

Con outro [pigmento](https://es.wikipedia.org/wiki/Fucoxantina) maioritario, inclúen algunhas das algas máis rechamantes do noso litoral.

Entre as algas pardas das nosas costas destacan:

* Laminaria. A alga que envolve o polbo na imaxe da esquerda. Forma bosques con exemplares de varios metros de alto.



Wbartoszy, [Dominio público](https://en.wikipedia.org/wiki/Public_domain)

* Fucus. Moi frecuente e recoñecible. O exemplar da esquerda, da especie *Fucus vesiculosus*, mostra unha especialización peculiar destas algas. Trátase de vesículas de ar que lle permiten flotar e, desa forma, alcanzar a luz solar.

([Por se alguén quere saber máis das súas algas](http://www.cibsub.cat/guia.php))

As algas poden reproducirse sexual e asexualmente. Na imaxe da dereita podes ver como cos temporais do inverno as laminarias rompen, rematando como argazo nas praias. Pero a alga non morre senón que volve a crecer a partir dun anaco que quedou firmemente agarrado á rocha. É unha forma de reprodución asexual.





As algas empregáronse en Galicia como abono dende tempo inmemorial, era o argazo que se apañaba na costa para despois distribuílo sobre a terra de cultivo. A este uso sumouse recentemente unha [florecente industria](http://www.portomuinos.com/lasalgas_usos.php) de recolección e transformación de algas para consumo humano e para a elaboración de moitos tipos distintos de produtos.

Entre as algas máis frecuentes nas costas galegas hai unha especie invasora*, Sargassum muticum*. Busca información sobre esta alga:

* De onde é orixinaria?
* Como chegou ás costas de Galicia?
* En que costas galegas podemos atopalas?
* Que problemas está provocando esta alga?
* Busca cinco exemplos máis de bioinvasións que esteamos sufrindo en Galicia.