
***“ En 1975, un australiano experto en testemuños presenciais, Donald Thompson, apareceu nun debate televisado en directo no que se poñía en dúbida a fiabilidade dos recordos que tiñan as testemuñas oculares dun suceso. Máis tarde Thompson foi detido pola policía e sometido a unha rolda de recoñecemento no que unha muller confirmou que se trataba do home que a violara. As autoridades presentaron cargos contra el, aínda que a violación sucedera mentres Thompson estaba no programa de televisión. El alegou como coartada que todo o mundo puido velo a esa hora en directo, pero a súa alegación foi denegada. Finalmente, os investigadores descubriron que o violador atacou á muller mentres esta vía a televisión, xusto no momento no que se emitía o programa no que Thompson aparecera. A vítima confundiu o rostro do violador co do home que viu no televisor.”*** *Os enganos da mente.* Macknik e Martínez-Conde.



[*Fletcher6*](https://commons.wikimedia.org/wiki/User:Fletcher6)*,* [*RCA 630-TS Television*](https://en.wikipedia.org/wiki/Television#/media/File:RCA_630-TS_Television.jpg)*,* [*CC-BY-SA3.0*](http://creativecommons.org/licenses/by-sa/3.0)

Le o texto atentamente e contesta as seguintes cuestións:

* Engade ao teu glosario as palabras que non entendas.
* Cal sería o titular dunha posible noticia sobre esta lectura.

Como moi ben explican no texto, a memoria humana ten serias limitacións. Os magos, os protagonistas do libro *Os enganos da mente*, usan continuamente os erros da memoria para enganarnos.

A memoria está condicionada por moitos factores:

* Durmir é fundamental para asentar a memoria. Ten en conta este detalle cando estudes o próximo exame.
* Lembramos mellor as cousas que nos producen emocións: goce, medo...
* Os sentidos como o gusto ou o olfacto poden axudar a fixar recordos pero tamén a modificalos.



Estes factores tamén afectan á memoria dos naturalistas. Seguramente no caso de sufrir o ataque dun animal mariño, como unha raia ou un congro, a nosa memoria gardará cada detalle do animal e incluso será capaz de aumentar o seu tamaño e ferocidade. Pero na maioría dos casos só lembraremos algún detalle dos organismos que vexamos nunha inmersión.

Os mergulladores empregamos un procedemento moi sinxelo para asegurar a nosa memoria, o caderno de mergullo. Trátase dun lugar no que se escriben os detalles da inmersión: canto fondo acadamos, a que temperatura estaba a auga, canto tempo estivemos, que cousas vimos, onde...

Ao longo de todo o tema imos facer un caderno de mergullo algo modificado, un caderno que nos axude a lembrar os organismos que máis nos chamaron a atención dentro dos distintos grupos de seres vivos. Posteriormente compartirémolo co resto do mundo incluíndoo nunha aplicación para móbiles.

Podes descargar o modelo do caderno de mergullo no seguinte enlace ( [caderno](https://drive.google.com/file/d/0B8lNbQW76fJ5X3BVcTh3MTBvWlk/view?usp=sharing) en docx) ([caderno](https://drive.google.com/file/d/0B8lNbQW76fJ5azFsT09MelFSUHc/view?usp=sharing) en pdf) . Lembra que debe incluír no caderno un mínimo de vinte e cinco organismos diferentes: Mundo microscópico, algas, fentos, musgos, ximnospermas, anxiospermas, esponxas, cnidarios, platelmintos, moluscos, anélidos, crustáceos, insectos, arácnidos, equinodermos, peixes, anfibios, réptiles e mamíferos. O máis práctico é que vaias facendo o teu caderno a medida que estudamos os distintos grupos.