***“Prezado profesor e señorita Tate:***




***Os membros da Comisión de Taxonomía Vexetal do Instituto Smithsoniano temos o pracer de informalos de que vostedes identificaron unha nova especie de vez ata o de agora descoñecida... É costume pórlle o nome da primeira persoa que identifica a especie, ou calquera outro nome que este escolla, sempre que non estea xa en uso. Permítenos suxerirlle que a planta sexa coñecida como Vicia tateii? Isto iría na liña dos costumes habituais en taxonomía.”*** *A evolución de Calpurnia Tate.* Jacqueline Kelly.

A protagonista do texto introdutorio, Calpurnia Tate, é unha rapaza da túa idade. Cres posible que un rapaz coma ti poda descubrir unha [nova especie](https://actualidad.rt.com/ciencias/173264-nino-chile-descubre-dinosaurio)? Que nome lle porías?

Como moi ben di o texto o descubridor ten dereito a poñer nome a especie que descobre. Pero non todo vale na nomenclatura científica. Por exemplo, dende hai varias décadas está prohibido poñer [nomes degradantes](http://intrinsecoyespectorante.blogspot.com.es/2015/03/nombres-cientificos-elegidos-para.html), e todo porque a alguén se lle ocorreu poñer o nome da súa sogra a un bicho feo. Agora ben, estou falando do nome científico, porque cada un pode poñer o [nome vulgar](https://es.wikipedia.org/wiki/Nombre_com%C3%BAn) que lle [pareza](http://www.abc.es/sociedad/20150210/abci-cucarachas-valentin-nombre-201502101316.html).


Para evitar confusións todas as especies de seres vivos teñen un nome, o nome científico, que non cambia dun país a outro. Desta forma, nun texto en chinés calquera persoa pode recoñecer os nomes científicos sen necesidade de saber o idioma. Imos probar, intenta atopar os nomes científicos neste texto:




Que teñen en común todos os nomes científicos?

* Número de palabras?
* Maiúsculas e minúsculas?
* Negriña, cursiva?

Ben, xa sabemos algo máis dos nomes científicos. Agora intenta atopalos neste texto en inglés.



Veña, e agora máis fácil, un en castelán. (incluso, se te fixas un pouco, podes traducir o texto chinés)



Ao longo desta unidade estamos atopando moitos textos e vídeos en inglés, o idioma da ciencia no século XXI. Tendo en conta os nomes científicos dos textos, cal cres que era a lingua da ciencia cando se inventan os nomes científicos no século XVII? Nunca escoitastes iso de “ese sabe latín”?

Chega o momento de practicar para que non teñas problemas no caso de necesitar poñerlle nome a un ser vivo.

Investigamos:

* Que profesor sueco inventou o actual sistema para nomear aos seres vivos?
* Como se chama ese sistema?
* Ese profesor ensinou na mesma universidade na que traballou un dos científicos galegos máis importantes da actualidade. De que científico se trata?
* En que temas traballa ese científico?

Como acabamos de ver, os nomes científicos escríbense en empregando raíces latinas (tamén gregas). Respecto ao nome hai poucas regras pero si que se roga que sexa descritivo, é dicir, que sabendo un pouquiño de latín, e de grego, sexamos capaces de coñecer algunhas das características do ser vivo a partir do nome. Por exemplo, o chasco, ese paxariño da esquerda, chámase *Saxicola torquatus*. Ese nome infórmanos de:



* Que vive en zonas rochosas. Saxum, "rocha" + incola, "quen habita nun lugar".
* E [torquatus](https://en.wikipedia.org/wiki/Torquatus)? Mira ben a foto.

Proba a imaxinar os seguintes dinosauros a partir do seu nome (como por agora non sabemos moito de grego, nin de latín, mirade nesta [páxina](http://www.enchantedlearning.com/subjects/dinosaurs/allabout/Nameroots.shtml) para facer a tradución):

* Deinocheirus
* Deinonychus
* Oviraptor
* Velociraptor
* Barosaurus

Preparados? Xoguemos entón.

A dinámica do noso xogo, o **Pictionome**, é similar ao [Pictionary](https://www.google.es/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwjK6fyo_NHMAhUEXhoKHa3iB08QFggoMAA&url=https%3A%2F%2Fes.wikipedia.org%2Fwiki%2FPictionary&usg=AFQjCNHBIRv0yPUQr71MT03I1upBoFnWGw&sig2=LBZL0GT4HCnuyw6z8NNjSA),. A principal diferenza é que aquí todos os nomes farán referencia a dinosauros polo que só debuxaremos eses animais. Empregaremos as raíces gregas e latinas que aparecen no seguinte cadro.



Un grupo ten que fabricar un nome científico dun dinosauro e pasarlle a tarxeta ao debuxante doutro grupo.

Este terá que conseguir que o seu equipo adiviñe o nome científico só mediante debuxos.

Para aumentar a emoción todos os grupos recibirán unha carta dun equipo diferente.

O primeiro en acabar gaña.

Regras fundamentais:

* O nome científico ten que ser descritivo e debe poder ser debuxado.
* NON SE PODE FALAR.